1.

Artikli 3 lõike 2 punktis a sätestatud erieesmärgi raames toetatakse rahastust eelkõige järgmist: a) taristu, ehitised, süsteemid ja teenused, mida on vaja piiripunktides ja piiripunktide vaheliseks piirivalveks; b) operatiivvarustus, sealhulgas transpordivahendid ja IKT-süsteemid, mida on vaja tõhusaks ja turvaliseks piirikontrolliks piiripunktides ja piirivalveks ning mis vastavad Euroopa Piiri- ja Rannikuvalve Ameti välja töötatud standarditele, kui sellised standardid on olemas; c) Euroopa integreeritud piirihalduse valdkonda käsitlev või selle arendamisse panustav koolitus, võttes arvesse operatiivvajadusi ja riskianalüüsi, sealhulgas artikli 12 lõikes 7 osutatud soovitustes kindlaks tehtud probleeme ning järgides täielikult põhiõigusi; d) sisserändeküsimustega tegelevate kontaktametnike ühine lähetamine kolmandatesse riikidesse kooskõlas Euroopa Parlamendi ja nõukogu määrusega (EL) 2019/1240, (1) ning piirivalveametnike ja muude asjaomaste ekspertide lähetamine liikmesriikidesse või liikmesriigist kolmandasse riiki, ekspertide või kontaktametnike võrgustike koostöö ja operatiivvõimekuse suurendamine, parimate tavade vahetamine ning Euroopa võrkude suutlikkuse suurendamine liidu poliitikat hinnata, edendada, toetada ja arendada; e) parimate tavade ja oskusteabe vahetamine, uuringud, katseprojektid ja muud asjaomased meetmed, mille eesmärk on rakendada või arendada Euroopa integreeritud piirihaldust, sealhulgas meetmed, mis on suunatud Euroopa piiri- ja rannikuvalve arendamisele, näiteks ühine suutlikkuse suurendamine, ühishanked, ühiste standardite kehtestamine, ning muud meetmed, millega ühtlustatakse Euroopa Piiri- ja Rannikuvalve Ameti ja liikmesriikide vahelist koostööd ja koordineerimist, samuti meetmed, mis on seotud abi vajavate haavatavate isikute ja rahvusvahelist kaitset vajavate või seda taotleda soovivate isikute edasisuunamisega; f) meetmed, mille eesmärk on arendada uuenduslikke meetodeid või võtta kasutusele uut tehnoloogiat, mida on võimalik teistes liikmesriikides üle võtta, eelkõige rakendada julgeoleku-uuringute tulemusi, kui Euroopa Piiri- ja Rannikuvalve Amet on määruse (EL) 2019/1896 artikli 66 alusel tegutsedes kindlaks teinud, et see aitab kaasa Euroopa piiri- ja rannikuvalve operatiivvõimekuse arendamisele; g) ettevalmistavad, seire-, haldus- ja tehnilised meetmed, mis on vajalikud välispiiripoliitika rakendamiseks, sealhulgas selleks, et tugevdada Schengeni ala juhtimist, arendades ja rakendades määrusega (EL) nr 1053/2013 kehtestatud hindamismehhanismi, mille eesmärk on kontrollida Schengeni acquis’ ja määruse (EL) 2016/399 kohaldamist, sealhulgas kohapealsetes kontrollkäikudes osalevate komisjoni ja liikmesriikide ekspertide lähetuskulusid, samuti meetmed, millega rakendatakse kooskõlas määrusega (EL) 2019/1896 tehtud haavatavuse hindamiste raames antud soovitused; h) meetmed, mille eesmärk on parandada IKT-süsteemides salvestatud andmete kvaliteeti ning tõhustada andmesubjekti võimalusi kasutada õigust saada teavet oma isikuandmete kohta, saada oma isikuandmetele juurdepääs, neid andmeid parandada, kustutada ja nende töötlemist piirata; i) isikute tuvastamine, sõrmejälgede võtmine, registreerimine, turvakontrollid, küsitlemine, teabe andmine, arstlik läbivaatus ja haavatavuse kontroll ning vajaduse korral arstiabi, samuti kolmandate riikide kodanike suunamine asjakohase menetluse juurde välispiiridel; j) meetmed, mille eesmärk on suurendada sidusrühmade ja üldsuse teadlikkust välispiiripoliitikast ning tutvustada liidu poliitilisi prioriteete; k) selliste statistiliste vahendite, meetodite ja näitajate väljatöötamine, mis järgivad diskrimineerimiskeelu põhimõtet; l) tegevustoetus Euroopa integreeritud piirihalduse rakendamiseks.